PSLทำนาย 2ปีข้างหน้าเดินเรือฟื้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “พรีเชียส ชิพปิ้ง” ชี้ อุตสาหกรรมเดินเรือกลับมาฟื้นปลายปี 2555 เพราะเรือต่อใหม่มากกว่าความต้องการขนส่งสินค้า 
นายคาลิค มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า อุตสาหกรรมเดินเรือจะกลับมาฟื้นตัวปลายปี 2555 เนื่องจากมีเรือเก่าเตรียมปลดระวางออกจากระบบค่อนข้างมาก 
สำหรับสถานการณ์ปัจจุบัน มีจำนวนเรือต่อใหม่เข้ามาในตลาดมากขึ้น โดยเรือต่อใหม่ปีนี้เพิ่มขึ้น 7.5% ส่วนปี 2554 จะเพิ่มมากถึง 17% ซึ่งโต 2 เท่าของปีนี้ ขณะที่ความต้องการขนส่งสินค้ายังไม่ฟื้นตัวชัดเจน 
นายคาลิค กล่าวว่า ช่วงที่การขนส่งเรือชะลอตัว เป็นผลดีต่อบริษัทที่จะซื้อเรือมือสองได้ถูก โดยมีแผนซื้อเรือมือสองอีกเพื่อให้มีกองเรือทั้งหมด 65 ลำ จากปัจจุบันบริษัทมีกองเรือทั้งหมด 21 ลำ 
สำหรับปีหน้าบริษัทได้ทำสัญญาล่วงหน้าในระยะยาวกับลูกค้าไปแล้วถึง 55% ซึ่งปกตินโยบายภายใน 4 ปี ต้องทำสัญญาล่วงหน้าระยะยาวในระดับ 50% เพื่อลดความเสี่ยงที่ทำให้มีการเติบโตที่แน่นอนในช่วงที่ค่าระวางเรือลดลง ขณะที่ต้องคงไว้สัดส่วนเผื่อค่าระวางเรือที่อาจมีการปรับขึ้นในอนาคตด้วย 
นายคาลิคยังคงเป้าหมายค่าระวางเรือในปีนี้ที่ระดับ 12,500 เหรียญสหรัฐต่อลำต่อวัน แม้ว่าในช่วง 9 เดือนแรกจะทำได้เพียง 12,279 เหรียญสหรัฐต่อลำต่อวัน ซึ่งต่ำกว่าเป้าหมาย แต่เชื่อว่าทั้งปีน่าจะทำได้ใกล้เคียงกับเป้าหมายได้ ทั้งนี้ คาดว่าปีนี้รายได้บริษัทจะต่ำกว่าปีก่อนมาก เนื่องจากกองเรือของบริษัทลดน้อยลงและเศรษฐกิจชะลอตัว ทำให้การขนส่งมีไม่มาก